ประกาศคณะกรรมการสิทธิมนุษยชนแห่งชาติ
ประกาศคณะกรรมการสิทธิมนุษยชนแห่งชาติ
เรื่อง
การแบ่งส่วนราชการภายในและกำหนดอำนาจหน้าที่ของส่วนราชการ
ในสังกัดสำนักงานคณะกรรมการสิทธิมนุษยชนแห่งชาติ
พ.ศ.
๒๕๔๔
 

โดยที่พระราชบัญญัติคณะกรรมการสิทธิมนุษยชนแห่งชาติ
พ.ศ. ๒๕๔๒ ได้กำหนดให้มีสำนักงานคณะกรรมการสิทธิมนุษยชนแห่งชาติเป็นส่วนราชการสังกัดรัฐสภา
ตามกฎหมายว่าด้วยการจัดระเบียบปฏิบัติราชการฝ่ายรัฐสภา
โดยอยู่ภายใต้การกำกับดูแลของประธานกรรมการสิทธิมนุษยชนแห่งชาติ

อาศัยอำนาจตามความในมาตรา ๑๙
แห่งพระราชบัญญัติคณะกรรมการสิทธิมนุษยชนแห่งชาติ พ.ศ. ๒๕๔๒ และมาตรา ๗
วรรคสองและวรรคสาม แห่งพระราชบัญญัติจัดระเบียบปฏิบัติราชการฝ่ายรัฐสภา พ.ศ. ๒๕๑๘
ประธานกรรมการสิทธิมนุษยชนแห่งชาติด้วยความเห็นชอบของคณะกรรมการสิทธิมนุษยชนแห่งชาติ
จึงเห็นควรแบ่งส่วนราชการภายในและกำหนดอำนาจหน้าที่ของส่วนราชการในสังกัดสำนักงานคณะกรรมการสิทธิมนุษยชนแห่งชาติ
ไว้ดังต่อไปนี้

ข้อ ๑ ประกาศนี้ เรียกว่า ประกาศคณะกรรมการสิทธิมนุษยชนแห่งชาติ
เรื่อง
การแบ่งส่วนราชการภายในและกำหนดอำนาจหน้าที่ของส่วนราชการในสังกัดสำนักงานคณะกรรมการสิทธิมนุษยชนแห่งชาติ
พ.ศ. ๒๕๔๔

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ให้แบ่งส่วนราชการภายในสำนักงานคณะกรรมการสิทธิมนุษยชนแห่งชาติ ดังนี้
๑. สำนักบริหารกลาง
๒. สำนักส่งเสริมและประสานงานเครือข่าย
๓. สำนักคุ้มครองสิทธิมนุษยชน
๔. สำนักวิจัยและนิติธรรม

ข้อ ๔ ส่วนราชการภายในสำนักงานคณะกรรมการสิทธิมนุษยชนแห่งชาติ
มีอำนาจหน้าที่ ดังนี้
๑. สำนักบริหารกลาง
มีอำนาจหน้าที่ความรับผิดชอบดำเนินการเกี่ยวกับ

(๑)
งานสารบรรณและงานบริหารทั่วไปของคณะกรรมการสิทธิมนุษยชนแห่งชาติและสำนักงานคณะกรรมการสิทธิมนุษยชนแห่งชาติ
(๒) งานเลขานุการของคณะกรรมการสิทธิมนุษยชนแห่งชาติ
และสำนักงานคณะกรรมการสิทธิมนุษยชนแห่งชาติ
(๓)
งานอำนวยการประชุมคณะกรรมการสิทธิมนุษยชนแห่งชาติ
และสำนักงานคณะกรรมการสิทธิมนุษยชนแห่งชาติ
(๔) การบริหารงานบุคคล การพัฒนาบุคลากร วินัย
การขอพระราชทานเครื่องราชอิสริยาภรณ์ การคำนวณบำเหน็จบำนาญ
งานกองทุนบำเหน็จบำนาญข้าราชการ (กบข.) และกองทุนสำรองเลี้ยงชีพสำหรับลูกจ้างประจำ
(กสจ.)
(๕) การศึกษา วิเคราะห์
เสนอแนะและพัฒนานโยบายของสำนักงานคณะกรรมการสิทธิมนุษยชนแห่งชาติ
(๖) การจัดทำนโยบาย แผนปฏิบัติการ
แผนงาน/โครงการประจำปีในการบริหารงานราชการของสำนักงานคณะกรรมการสิทธิมนุษยชนแห่งชาติ
รวมทั้งการติดตามประเมินผลการปฏิบัติงานของส่วนราชการภายในสำนักงานคณะกรรมการสิทธิมนุษยชนแห่งชาติ
ให้เป็นไปตามแผนงาน/โครงการที่กำหนดไว้
(๗) งานพระราชพิธี รัฐพิธี และพิธีการต่างๆ
ของคณะกรรมการสิทธิมนุษยชนแห่งชาติ และสำนักงานคณะกรรมการสิทธิมนุษยชนแห่งชาติ
(๘) การจัดทำและวิเคราะห์งบประมาณ การเงิน
การบัญชี การพัสดุ การจัดซื้อ จัดจ้าง
และการจัดสวัสดิการให้แก่คณะกรรมการสิทธิมนุษยชนแห่งชาติ ข้าราชการ
และลูกจ้างของสำนักงานคณะกรรมการสิทธิมนุษยชนแห่งชาติ
(๙) การกำกับ ตรวจสอบ ดูแล รักษาความสะอาดอาคารสถานที่และยานพาหนะรวมทั้งผู้รับเหมาทำความสะอาด
รักษาความปลอดภัย และผู้ให้เช่ายานพาหนะ
(๑๐) งานด้านต่างประเทศ
และการประสานงานการประชุม/สัมมนากับหน่วยงานระหว่างประเทศ หรือระดับนานาชาติ
ของคณะกรรมการสิทธิมนุษยชนแห่งชาติ และสำนักงานคณะกรรมการสิทธิมนุษยชนแห่งชาติ
(๑๑)
งานห้องสมุดและพิพิธภัณฑ์ของสำนักงานคณะกรรมการสิทธิมนุษยชนแห่งชาติ
(๑๒) การปฏิบัติภารกิจอื่นๆ ตามที่ได้รับมอบหมาย
การแบ่งส่วนราชการของสำนักบริหารกลาง แบ่งออกเป็น
๔ ส่วน ดังนี้
๑. ส่วนบริหารงานทั่วไปและอำนวยการประชุม
๒. ส่วนการคลัง
๓. ส่วนนโยบายและแผน
๔. ส่วนวิเทศสัมพันธ์
๑.๑ ส่วนบริหารงานทั่วไปและอำนวยการประชุม
มีอำนาจหน้าที่ความรับผิดชอบดำเนินการเกี่ยวกับ
(๑)
งานสารบรรณและงานบริหารทั่วไปของสำนักงานคณะกรรมการสิทธิมนุษยชนแห่งชาติ
(๒) งานเลขานุการ
และงานประชุมของคณะกรรมการสิทธิมนุษยชนแห่งชาติ
และสำนักงานคณะกรรมการสิทธิมนุษยชนแห่งชาติ
(๓) การวิเคราะห์อัตรากำลัง
และมาตรฐานกำหนดตำแหน่ง ของสำนักงานคณะกรรมการสิทธิมนุษยชนแห่งชาติ
เพื่อเสนอต่อคณะกรรมการสิทธิมนุษยชนแห่งชาติ
(๔) การสรรหา บรรจุ แต่งตั้ง วินัย
ทะเบียนประวัติและพัฒนาบุคลากรของสำนักงานคณะกรรมการสิทธิมนุษยชนแห่งชาติ
(๕) การประเมินผลงานและการประเมินสรรถภาพ
เพื่อเลื่อนตำแหน่งและขั้นเงินเดือน
การจัดทำบัญชีถือจ่ายเงินเดือนและค่าจ้างของข้าราชการและลูกจ้างของสำนักงานคณะกรรมการสิทธิมนุษยชนแห่งชาติ
(๖) การคำนวณบำเหน็จบำนาญ การรับสมัครกองทุนบำเหน็จบำนาญข้าราชการ
(กบข.) และรับสมัครกองทุนสำรองเลี้ยงชีพสำหรับลูกจ้างประจำ (กสจ.)
(๗) การขอพระราชทานเครื่องราชอิสริยาภรณ์
และการยื่นบัญชีแสดงทรัพย์สินและหนี้สินของคณะกรรมการสิทธิมนุษยชนแห่งชาติและผู้ดำรงตำแหน่งระดับสูง
(๘) งานพระราชพิธี รัฐพิธีและพิธีการต่างๆ
ของคณะกรรมการสิทธิมนุษยชนแห่งชาติ และสำนักงานคณะกรรมการสิทธิมนุษยชนแห่งชาติ
(๙) การกำกับ ตรวจสอบ ดูแล
รักษาความสะอาดอาคารสถานที่ และยานพาหนะ รวมทั้งผู้รับเหมาทำความสะอาด
รักษาความปลอดภัย และผู้ให้เช่ายานพาหนะ
(๑๐) การรวบรวม จัดหาและการจัดระบบหนังสือ เอกสาร
ผลงานทางวิชาการกฎหมาย ระเบียบต่างๆ
และงานพิพิธภัณฑ์ของสำนักงานคณะกรรมการสิทธิมนุษยชนแห่งชาติ
(๑๑) การปฏิบัติภารกิจอื่นๆ ตามที่ได้รับมอบหมาย
๑.๒ ส่วนการคลัง
มีอำนาจหน้าที่ความรับผิดชอบดำเนินการเกี่ยวกับ
(๑) การศึกษา
วิเคราะห์เกี่ยวกับการจัดวางระบบการจัดทำคำของบประมาณของสำนักงานคณะกรรมการสิทธิมนุษยชนแห่งชาติ
ให้สอดคล้องตามแผนและโครงการที่กำหนดและรวบรวมวิเคราะห์การใช้งบประมาณ
(๒) การประสานติดตามผลการเสนอของบประมาณ
การจัดวางระบบบัญชีจัดทำบัญชีการใช้จ่ายเงินตามงบประมาณ และเงินนอกงบประมาณ
รวมทั้งเงินกองทุน เงินอุดหนุนต่างๆ
และการจัดทำงบเดือนของสำนักงานคณะกรรมการสิทธิมนุษยชนแห่งชาติ
(๓)
การเบิกจ่ายเงินทุกประเภทที่ใช้ในการบริหารงาน และควบคุมเงินคงเหลือประจำวัน
(๔) การจัดวางระบบการเงิน การบัญชี การพัสดุ
การจัดซื้อ จัดจ้างและการจัดสวัสดิการให้แก่คณะกรรมการสิทธิมนุษยชนแห่งาชาติ
ข้าราชการและลูกจ้างของสำนักงานคณะกรรมการสิทธิมนุษยชนแห่งชาติ
(๕) การบริหารงานพัสดุของสำนักงาน
วางแผนการจัดซื้อ จัดหา จัดจ้าง ทำสัญญาซื้อ สัญญาจ้าง ตามกฎหมายและระเบียบ
ดูแลรักษาและซ่อมแซมอาคารสถานที่และยานพาหนะ
(๖) การเบิกจ่ายเงินบำเหน็จบำนาญ
กองทุนบำเหน็จบำนาญข้าราชการ (กบข.) และกองทุนสำรองเลี้ยงชีพสำหรับลูกจ้างประจำ
(กสจ.)
(๗) การจัดการด้านสวัสดิการทั่วไป
(๘) การปฏิบัติภารกิจอื่นๆ ตามที่ได้รับมอบหมาย
๑.๓ ส่วนนโยบายและแผน
มีอำนาจหน้าที่ความรับผิดชอบดำเนินการเกี่ยวกับ
(๑) การศึกษา วิเคราะห์ วิจัย เสนอแนะ
และพัฒนานโยบายของสำนักงานคณะกรรมการสิทธิมนุษยชนแห่งชาติ
(๒) การจัดทำแผนปฏิบัติการ
แผนงาน/โครงการประจำปีตามนโยบายและแผนแม่บทของคณะกรรมการสิทธิมนุษยชนแห่งชาติ
(๓) การติดตาม วิเคราะห์ ประเมินผลการปฏิบัติงาน
เพื่อเป็นข้อมูลของคณะกรรมการสิทธิมนุษยชนแห่งชาติ ในการพิจารณากำหนดนโยบาย
เป้าหมายและทิศทางการดำเนินงานของสำนักงานคณะกรรมการสิทธิมนุษยชนแห่งชาติ
(๔)
การให้บริการข้อมูลข่าวสารของสำนักงานคณะกรรมการสิทธิมนุษยชนแห่งชาติ 
(๕) การปฏิบัติภารกิจอื่นๆ ตามที่ได้รับมอบหมาย
๑.๔ ส่วนวิเทศสัมพันธ์ มีอำนาจหน้าที่ความรับผิดชอบดำเนินการเกี่ยวกับ
(๑)
การประสานงานและสร้างความร่วมมือกับหน่วยราชการ องค์กร ภาครัฐและเอกชน
ระหว่างประเทศ ที่เกี่ยวกับงานสิทธิมนุษยชน
(๒) การประสานการแลกเปลี่ยนข้อมูล
และผลงานวิชาการกับหน่วยงานทั้งภายในประเทศและต่างประเทศ
(๓) การแปลเอกสาร และจัดทำหนังสือเกี่ยวกับงานในหน้าที่เป็นภาษาต่างประเทศ
(๔) การทำหน้าที่ล่าม
และแปลภาษาต่างประเทศให้แก่คณะกรรมการสิทธิมนุษยชนแห่งชาติ
รวมทั้งจัดทำสรุปผลบันทึกการสนทนา
(๕)
การประสานงานเกี่ยวกับการขอหนังสือเดินทางและหนังสือนำตรวจลงตราเข้าประเทศให้กับคณะกรรมการสิทธิมนุษยชนแห่งชาติ
ข้าราชการของสำนักงานคณะกรรมการสิทธิมนุษยชนแห่งชาติและบุคคลที่คณะกรรมการสิทธิมนุษยชนแห่งชาติมอบหมาย
รวมทั้งอำนวยความสะดวกให้กับคณะเดินทาง
(๖) การประสานงาน และเข้าร่วมสังเกตการณ์
ในการประชุมเกี่ยวกับสิทธิมนุษยชน รวมทั้งการประสานงานการประชุม/สัมมนาระหว่างประเทศของคณะกรรมการสิทธิมนุษยชนแห่งชาติ
และสำนักงานคณะกรรมการสิทธิมนุษยชนแห่งชาติ
(๗) การอำนวยความสะดวก การต้อนรับ
และจัดงานเลี้ยงรับรองบุคคลสำคัญที่มาเยือน
(๘)
การจัดทำข้อมูลให้กับคณะกรรมการสิทธิมนุษยชนแห่งชาติ รวมทั้งผู้บริหารของสำนักงานคณะกรรมการสิทธิมนุษยชนแห่งชาติ
ในการรับรองคณะและบุคคลสำคัญที่มาเยือน
(๙)
การปฏิบัติหน้าที่เลขานุการในการประชุมระหว่างประเทศ หรือการประชุมพิเศษอื่นๆ
ตามที่ได้รับมอบหมาย
(๑๐) การปฏิบัติภารกิจอื่นๆ ตามที่ได้รับมอบหมาย
๒. สำนักส่งเสริมและประสานงานเครือข่าย
มีอำนาจหน้าที่ความรับผิดชอบดำเนินการเกี่ยวกับ
(๑) การประสานความร่วมมือระหว่างสถาบัน
หน่วยราชการ องค์กรของรัฐ องค์กรเอกชน และภาคประชาสังคม
(๒) การส่งเสริม สนับสนุน
เผยแพร่ความรู้ความเข้าใจ และการสร้างจิตสำนึกให้แก่ประชาชนในด้านสิทธิมนุษยชน
อันพึงจะได้รับการรับรองหรือคุ้มครองตามรัฐธรรมนูญแห่งราชอาณาจักรไทย
และตามพันธกรณีระหว่างประเทศที่ประเทศไทยเป็นภาคีสนธิสัญญา
(๓)
การส่งเสริมและสนับสนุนให้ประชาชนมีส่วนร่วมในการดำเนินงานของคณะกรรมการสิทธิมนุษยชนแห่งชาติ
(๔)
การเผยแพร่ข้อมูลด้านสิทธิมนุษยชนให้หน่วยงานของรัฐ องค์กรเอกชนและประชาชน
(๕) การปฏิบัติภารกิจอื่นๆ ตามที่ได้รับมอบหมาย
การแบ่งส่วนราชการของสำนักส่งเสริมและประสานงานเครือข่าย
แบ่งออกเป็น ๓ ส่วน ดังนี้
๑. ส่วนส่งเสริมสิทธิมนุษยชน
๒. ส่วนประสานงานเครือข่าย
๓. ส่วนประชาสัมพันธ์และการเผยแพร่
๒.๑ ส่วนส่งเสริมสิทธิมนุษยชน
มีอำนาจหน้าที่ความรับผิดชอบดำเนินการเกี่ยวกับ
(๑) การสนับสนุนและส่งเสริมงานสิทธิมนุษยชนศึกษา
(๒) การจัดกิจกรรมหรือร่วมกิจกรรรมกับหน่วยราชการ
องค์กรอิสระ องค์กรเอกชน ภาคประชาสังคม และส่งเสริมการศึกษาสิทธิมนุษยชน
ทั้งการศึกษาในระบบและนอกระบบ
(๓) การศึกษา วิเคราะห์ รวบรวมข้อมูล
เพื่อส่งเสริมการสร้างจิตสำนึกให้แก่ประชาชน และสังคม เข้าใจในหลักการสิทธิมนุษยชน
(๔) การปฏิบัติภารกิจอื่นๆ ตามที่ได้รับมอบหมาย
๒.๒ ส่วนประสานงานเครือข่าย
มีอำนาจหน้าที่ความรับผิดขอบดำเนินการเกี่ยวกับ
(๑) การจัดวางระบบเครือข่าย การประสานงานด้านข้อมูล
ข้อเท็จจริง รวมทั้งปัญหาการละเมิดสิทธิมนุษยชน
ระหว่างคณะกรรมการสิทธิมนุษยชนแห่งชาติ กับสถาบัน หน่วยราชการหรือองค์กรเอกชน
และภาคประชาสังคม ทั้งในส่วนกลาง ส่วนภูมิภาค และระหว่างประเทศ
(๒) การประสานความร่วมมือกับนานาประเทศ
(๓) การปฏิบัติภารกิจอื่นๆ ตามที่ได้รับมอบหมาย
๒.๓ ส่วนประชาสัมพันธ์และการเผยแพร่
มีอำนาจหน้าที่ความรับผิดชอบดำเนินการเกี่ยวกับ
(๑) การศึกษา รวบรวม วิเคราะห์
และจัดทำเอกสารและสิ่งพิมพ์เพื่อเผยแพร่ประชาสัมพันธ์ ข้อมูลด้านสิทธิมนุษยชน
ในรูปของสื่อต่างๆ ที่ประชาชนสามารถรับรู้ได้อย่างรวดเร็วและเข้าใจอย่างถูกต้อง
(๒)
การรวบรวมและประชาสัมพันธ์งานของคณะกรรมการสิทธิมนุษยชนแห่งชาติ
(๓) การศึกษา วิเคราะห์ วิจัย
เกี่ยวกับการจัดทำนโยบายและแผนการประชาสัมพันธ์และการเสริมสร้างภาพลักษณ์ และความเข้าใจอันดีระหว่างประชาชนกับคณะกรรมการสิทธิมนุษยชนแห่งชาติ
(๔) การปฏิบัติภารกิจอื่นๆ ตามที่ได้รับมอบหมาย
๓. สำนักคุ้มครองสิทธิมนุษยชน
มีอำนาจหน้าที่ความรับผิดชอบดำเนินการเกี่ยวกับ
(๑) การจัดวางระบบการรับเรื่องร้องเรียน
ร้องทุกข์ที่เกี่ยวกับการละเมิดสิทธิมนุษยชน
(๒) การคุ้มครอง ช่วยเหลือ
เยียวยาผู้ถูกละเมิดสิทธิมนุษยชนตามความเหมาะสมแก่กรณี
(๓) การตรวจสอบ สืบสวนและสอบสวนข้อเท็จจริง
เกี่ยวกับการละเมิดสิทธิมนุษยชน โดยให้มีการบันทึกข้อเท็จจริงไว้เป็นหลักฐาน
(๔)
การไกล่เกลี่ยและจัดทำสรุปข้อตกลงระหว่างคู่กรณี
เสนอเพื่อการพิจารณาดำเนินการของคณะกรรมการสิทธิมนุษยชนแห่งชาติ
(๕) การศึกษา รวบรวม วิเคราะห์ข้อมูล ข้อเท็จจริง
ข้อกฎหมายและประเด็นสิทธิมนุษยชน พร้อมทั้งจัดทำบันทึกสรุปข้อเท็จจริง
เสนอความเห็นและมาตรการแก้ไขปัญหาประกอบการพิจารณาของคณะกรรมการสิทธิมนุษยชนแห่งชาติ
(๖)
การติดตามและประเมินผลการแก้ไขปัญหาการละเมิดสิทธิมนุษยชนเสนอเพื่อการพิจารณาดำเนินการของคณะกรรมการสิทธิมนุษยชนแห่งชาติ
(๗) การปฏิบัติภารกิจอื่นๆ ตามที่ได้รับมอบหมาย
การแบ่งส่วนราชการของสำนักคุ้มครองสิทธิมนุษยชน
แบ่งออกเป็น ๔ ส่วน ดังนี้
๑. ส่วนคุ้มครองสิทธิมนุษยชน ๑
๒. ส่วนคุ้มครองสิทธิมนุษยชน ๒
๓. ส่วนคุ้มครองสิทธิมนุษยชน ๓
๔. ส่วนติดตามผลการแก้ไข
๓.๑ ส่วนคุ้มครองสิทธิมนุษยชน ๑
ส่วนคุ้มครองสิทธิมนุษยชน ๒ และส่วนคุ้มครองสิทธิมนุษยชน ๓
มีอำนาจหน้าที่ความรับผิดชอบดำเนินการเกี่ยวกับ
(๑) การจัดวางระบบการรับเรื่องร้องเรียน
ร้องทุกข์ เกี่ยวกับการละเมิดสิทธิมนุษยชน
(๒) การคุ้มครอง ช่วยเหลือ
เยียวยาผู้ถูกละเมิดสิทธิมนุษยชนซึ่งเกิดจากการละเมิดของบุคคลหรือหน่วยงานของรัฐและเอกชนตามความเหมาะสมแก่กรณี
(๓) การไกล่เกลี่ย
ทำบันทึกข้อตกลงเพื่อประนีประนอมให้คู่กรณีปฏิบัติตาม
(๔) การสรุปผลการตรวจสอบ สืบสวน สอบสวน
การถูกละเมิดสิทธิมนุษยชน และมาตรการแก้ไข
เสนอต่อที่ประชุมคณะกรรมการสิทธิมนุษยชนแห่งชาติ
(๕)
การจัดวางระบบและพัฒนาทะเบียนข้อมูลที่เกี่ยวกับการละเมิดสิทธิมนุษยชน
เพื่อประโยชน์ในการศึกษา วิเคราะห์ และค้นคว้า
(๖) การแจ้งมติคณะกรรมการสิทธิมนุษยชนแห่งชาติไปยังบุคคลและ/หรือหน่วยงานที่ละเมิดเพื่อดำเนินการแก้ไข
และแจ้งผู้ถูกละเมิด
(๗) การปฏิบัติภารกิจอื่นๆ ตามที่ได้รับมอบหมาย
๓.๒ ส่วนติดตามผลการแก้ไข
มีอำนาจหน้าที่ความรับผิดชอบดำเนินการเกี่ยวกับ
(๑) การประสานงานและติดตามผลการแก้ไขไปยังบุคคลและ/หรือหน่วยงานที่ละเมิดสิทธิมนุษยชน
ให้ดำเนินการตามมติคณะกรรมการสิทธิมนุษยชนแห่งชาติ
(๒)
การจัดทำรายงานในกรณีที่บุคคลและ/หรือหน่วยงานที่ละเมิดสิทธิมนุษยชนมิได้ปฏิบัติตามมติของคณะกรรมการสิทธิมนุษยชนแห่งชาติ
เพื่อเสนอต่อนายกรัฐมนตรีรัฐสภา และสาธารณชน
(๓) การปฏิบัติภารกิจอื่นๆ ตามที่ได้รับมอบหมาย
๔. สำนักวิจัยและนิติธรรม
มีอำนาจหน้าที่ความรับผิดชอบดำเนินการเกี่ยวกับ
(๑) การจัดทำแผนงาน/โครงการเพื่อการศึกษาวิจัย
รวมทั้งการประสานงานวิจัยกับสภาบันวิจัยภาครัฐ และเอกชน
(๒) การศึกษา วิเคราะห์ ประเด็นปัญหาเกี่ยวกับการละเมิดสิทธิมนุษยชน
(๓) การศึกษา วิเคราะห์ วิจัยเปรียบเทียบ
เพื่อจัดทำข้อเสนอในการปรับปรุง แก้ไขกฎหมาย ระเบียบ กฎ ข้อบังคับ
นโยบายและมาตรการของรัฐ รวมทั้งสนธิสัญญาต่างๆ
ที่ขัดหรือแย้งกับหลักการสิทธิมนุษยชน
(๔) การศึกษา วิเคราะห์ เพื่อพิจารณาความเหมาะสมในการเข้าเป็นภาคีความตกลงระหว่างประเทศ
และภาคีสัญญาว่าด้วยสิทธิมนุษยชน
ที่เห็นว่าช่วยส่งเสริมและยกระดับสิทธิมนุษยชนในประเทศไทย
และช่วยประกันให้ประชาชนได้รับสิทธิที่มนุษย์พึงมีโดยครบถ้วน
(๕) การปฏิบัติภารกิจอื่นๆ ตามที่ได้รับมอบหมาย
การแบ่งส่วนราชการของสำนักวิจัยและนิติธรรม
แบ่งออกเป็น ๔ ส่วน ดังนี้
๑. ส่วนวิจัยสิทธิมนุษยชน
๒. ส่วนนิติธรรม
๓. ส่วนประเมินและรายงาน
๔. ส่วนข้อมูลสารสนเทศ
๔.๑ ส่วนวิจัยสิทธิมนุษยชน
มีอำนาจหน้าที่ความรับผิดชอบดำเนินการเกี่ยวกับ
(๑) การศึกษา วิเคราะห์ และจัดทำแผนงาน/โครงการ
เพื่อการศึกษาวิจัย
(๒) การรวบรวมผลการศึกษาวิจัย
เพื่อประโยชน์ในการดำเนินการของคณะกรรมการสิทธิมนุษยชนแห่งชาติ
ในการป้องกันและแก้ไขปัญหาด้านการละเมิดสิทธิมนุษยชน
(๓)
การเสนอแนะเพื่อปรับปรุงแก้ไขนโยบายและมาตรการของรัฐ
ให้สอดคล้องกับหลักการสิทธิมนุษยชนและสนธิสัญญาระหว่างประเทศ
ที่ประเทศไทยมีพันธกรณีที่ต้องปฏิบัติ
(๔) การปฏิบัติภารกิจอื่นๆ ตามที่ได้รับมอบหมาย
๔.๒ ส่วนนิติธรรม
มีอำนาจหน้าที่ความรับผิดชอบดำเนินการเกี่ยวกับ
(๑) การศึกษา วิเคราะห์ กฎหมาย ระเบียบ กฎ
ข้อบังคับต่างๆ ที่ขัดหรือแย้งกับหลักการสิทธิมนุษยชน
พร้อมทั้งเสนอแนะเพื่อปรับปรุงแก้ไข
ให้สอดคล้องกับหลักการสิทธิมนุษยชนและสนธิสัญญาระหว่างประเทศที่ประเทศไทยมีพันธกรณีที่ต้องปฏิบัติ
(๒) การศึกษา วิเคราะห์ กลั่นกรอง
รวมทั้งความเห็นประกอบการพิจารณาความเหมาะสมในการเข้าเป็นภาคีความตกลงระหว่างประเทศว่าด้วยสิทธิมนุษยชน
เพื่อส่งเสริมและยกระดับสิทธิมนุษยชนในประเทศไทย
(๓) การให้คำปรึกษา
แนะนำข้อกฎหมายที่เกี่ยวข้องกับสิทธิมนุษยชน
(๔) การรวบรวมและจัดสารบบ กฎหมายหมาย
กฎหมายต่างประเทศ และกฎหมายระหว่างประเทศที่เกี่ยวกับสิทธิมนุษยชน
(๕) การปฏิบัติภารกิจอื่นๆ ตามที่ได้รับมอบหมาย
๔.๓ ส่วนประเมินและรายงาน
มีอำนาจหน้าที่ความรับผิดชอบดำเนินการเกี่ยวกับ
(๑) การรวบรม ศึกษา วิเคราะห์ วิจัย
เพื่อจัดทำรายงานประจำปี ในการประเมินสถานการณ์ด้านสิทธิมนุษยชนภายในประเทศ
เสนอต่อรัฐสภา คณะรัฐมนตรี และสาธารณชน
(๒) การรวบรวมจัดทำรายงานผลการปฏิบัติงานประจำปีเสนอต่อรัฐสภาคณะรัฐมนตรี
และสาธารณชน
(๓) การปฏิบัติภารกิจอื่นๆ ตามที่ได้รับมอบหมาย
๔.๔ ส่วนข้อมูลสารสนเทศ
มีอำนาจหน้าที่ความรับผิดชอบดำเนินการเกี่ยวกับ
(๑) การจัดระบบการจัดเก็บข้อมูลด้านสิทธิมนุษยชน
เพื่อสะดวกในการค้นคว้าและการบริหารงาน
(๒) การเสนอแนะนโยบาย การกำกับ ดูแล การสนับสนุน
และติดตามผลการนำเทคโนโลยีสารสนเทศมาใช้พัฒนาระบบงานและการปฏิบัติภารกิจของสำนักงานคณะกรรมการสิทธิมนุษยชนแห่งชาติ
(๓)
การสร้างเครือข่ายข้อมูลสารสนเทศด้านสิทธิมนุษยชน ทั้งภายในและระหว่างประเทศ
(๔) การควบคุม ดูแล บำรุงรักษาระบบคอมพิวเตอร์
เครื่องคอมพิวเตอร์และโสตทัศนูปกรณ์
(๕)
การประยุกต์ใช้เทคโนโลยีสารสนเทศในการผลิตสื่อ
(๖) การปฏิบัติภารกิจอื่นๆ ตามที่ได้รับมอบหมาย

ข้อ ๕
ให้ประธานกรรมการสิทธิมนุษยชนแห่งชาติรักษาการตามประกาศนี้


ประกาศ
ณ วันที่ ๒ สิงหาคม พ.ศ. ๒๕๔๔
เสน่ห์
จามริก
ประธานกรรมการสิทธิมนุษยชนแห่งชาติ






สุกัญญา/พิมพ์
๑๖
มีนาคม ๒๕๕๐
สุนันทา/ตรวจ
๒๑
มีนาคม ๒๕๕๐

[๑] ราชกิจจานุเบกษา
เล่ม ๑๑๘/ตอนที่ ๖๕ ก/หน้า ๒๔/๑๖ สิงหาคม ๒๕๔๔